10. การควบคุมภายใน

บริษัทได้ตระหนักถึงความสำคัญในการบริหารความเสี่ยง และระบบการควบคุมภายในที่พอเพียง
และเหมาะสมกับการดำเนินกิจการ เพื่อลดหรือป้องกันความเสี่ยงต่างๆ
ที่จะก่อให้เกิดความเสียหายต่อทรัพย์สินของบริษัท ตลอดจนการปฏิบัติตามกฎหมายต่างๆ ที่เกี่ยวข้อง
ทั้งนี้ บริษัทได้ดำเนินการที่สำคัญเกี่ยวกับระบบการควบคุมภายใน ดังนี้

1)  การปรับปรุงโครงสร้างองค์กรให้สอดคล้องกับลักษณะการดำเนินธุรกิจของบริษัท
    รวมทั้งมีการกำหนดหน้าที่ความรับผิดชอบและสายการบังคับบัญชาของหน่วยงานต่างๆ
    อย่างชัดเจน

2)  กำหนดขอบเขตของอำนาจในการดำเนินงานของผู้บริหารและผู้ปฏิบัติงานไว้อย่างชัดเจน
    รวมถึงอำนาจอนุมัติต่างๆ ในแต่ละระดับ เพื่อให้เกิดการถ่วงดุลและการตรวจสอบระหว่างกัน

3)  จัดให้มีระเบียบวิธีปฏิบัติ และคู่มือการปฏิบัติงานที่กำหนดถึงจุดควบคุมต่างๆ
    อย่างเป็นลายลักษณ์อักษร

4)  การกำหนดกรอบของความเสี่ยงในการดำเนินกิจการของบริษัท
    พร้อมทั้งวิธีบริหารจัดการความเสี่ยงและผู้รับผิดชอบ
    เพื่อให้การบริหารความเสี่ยงของบริษัทอยู่ในระดับที่เหมาะสม
    ตลอดจนการติดตามและกำกับดูแลให้ปฏิบัติตามกรอบการบริหารความเสี่ยงอย่างสม่ำเสมอ

5)  คณะกรรมการตรวจสอบพิจารณาความเหมาะสม และความพอเพียงของระบบการควบคุมภายใน
    ในเรื่องที่เกี่ยวข้องกับความถูกต้องเชื่อถือได้ของระบบบัญชีและรายงานทางการเงิน
    การดูแลรักษาทรัพย์สิน การปฏิบัติตามข้อบังคับ หรือข้อกำหนดต่างๆ ของกฎหมาย

6)  การพัฒนาระบบสารสนเทศอย่างต่อเนื่อง
    เพื่อให้ได้ข้อมูลที่ทันสมัยและเป็นประโยชน์ต่อการตัดสินใจของผู้บริหาร

จากการดำเนินการดังกล่าวข้างต้น
บริษัทเชื่อมั่นว่าบริษัทและบริษัทย่อยมีระบบการควบคุมภายในที่พอเพียงและเหมาะสม
อีกทั้งยังสอดคล้องกับสถานการณ์ที่เปลี่ยนแปลง รวมถึงกฎหมายและกฎระเบียบที่เกี่ยวข้อง

ความเห็นของคณะกรรมการบริษัทเกี่ยวกับการควบคุมภายใน

เรียน เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์

ตามที่คณะกรรมการบริษัท
ได้แต่งตั้งคณะกรรมการตรวจสอบจากกรรมการผู้ทรงคุณวุฒิและมีความเป็นอิสระ โดยได้แต่งตั้ง
นายอมรศักดิ์ นพรัมภา เป็นประธานกรรมการตรวจสอบ นายเทพ รุ่งธนาภิรมย์ และ นายวีระศักดิ์
วหาวิศาล เป็นกรรมการตรวจสอบ ซึ่งเป็นผู้มีความรู้และประสบการณ์ทางด้านบัญชี
ตามหลักเกณฑ์ที่กำหนด

บริษัทได้ให้ความสำคัญกับการควบคุมภายในอย่างต่อเนื่อง
โดยมุ่งเน้นให้มีระบบการควบคุมภายในที่เพียงพอและเหมาะสมกับการดำเนินธุรกิจ
เพื่อให้บริษัทสามารถบริหารงานได้อย่างมีประสิทธิผล สามารถลดหรือป้องกันความเสี่ยงต่างๆ
รวมทั้งความเสียหายที่อาจเกิดขึ้นต่อทรัพย์สินของบริษัท โดยในรอบปี 2550
คณะกรรมการบริษัทได้ดูแลและกำกับการปฏิบัติงานของคณะกรรมบริหาร กรรมการผู้จัดการ
รวมถึงผู้บริหารระดับสูงอย่างสม่ำเสมอ เพื่อให้การปฏิบัติงานมีประสิทธิภาพ
รัดกุมและสอดคล้องกับความรับผิดชอบผ่านทางคณะกรรมการตรวจสอบ
ซึ่งเป็นผู้รับผิดชอบในการดูแลและสอบทานการดำเนินกิจการของบริษัท
โดยจากรายงานที่ได้รับจากคณะกรรมการตรวจสอบและผู้สอบบัญชีรับอนุญาต
เห็นได้ว่าบริษัทมีระบบการควบคุมภายใน รวมทั้งการเปิดเผยข้อมูลที่เพียงพอ
และไม่พบข้อบกพร่องที่เป็นสาระสำคัญ

ดังนั้น คณะกรรมการบริษัท จึงมั่นใจว่า
ระบบควบคุมภายในของบริษัทมีความเหมาะสมในการกำกับดูแลและติดตามการปฏิบัติงาน
เพื่อให้บรรลุพันธกิจที่ได้รับมอบหมายและไว้วางใจอย่างครบถ้วน

  (นายปกรณ์ ทวีสิน)

  ประธานกรรมการ

รายงานของผู้สอบบัญชี ปี 2550

ตามที่สำนักงานฯ ได้ตรวจสอบงบการเงินของบริษัท แอล.พี.เอ็น. ดีเวลลอปเมนท์ จำกัด
(มหาชน) สำหรับปีสิ้นสุดวันที่ 31 ธันวาคม 2550 และได้เสนอรายงานการตรวจสอบลงวันที่ 22
กุมภาพันธ์ 2551 ไปแล้วนั้น สำนักงานฯ
ขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะทางการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯ
ได้ศึกษาและประเมินประสิทธิภาพการควบคุมภายในด้านบัญชีของบริษัทตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2550

ฝ่ายบริหารของบริษัท แอล.พี.เอ็น. ดีเวลลอปเมนท์ จำกัด มหาชน)
มีความรับผิดชอบในการจัดให้มีระบบการควบคุมภายในด้านการบัญชีและควบคุมให้มีการปฏิบัติตามระบบดังกล่าวอย่างเคร่งครัด
ในการนี้ต้องใช้การประมาณการและดุลยพินิจโดยพิจารณาถึงประโยชน์ที่คาดว่าจะได้รับและต้นทุนที่เกิดขึ้นจากการใช้ระบบการควบคุมนี้
ระบบการควบคุมภายในดังกล่าวให้ความมั่นใจแก่ฝ่ายบริหารตามสมควร

อย่างไรก็ตาม สำนักงานฯ ขอเรียนว่าในการตรวจสอบบัญชี สำนักงานฯ มิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังกล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทได้

  สำนักงานฯ
  ขอขอบคุณเจ้าหน้าที่ของบริษัทที่ได้ให้ความร่วมมือในการตรวจสอบบัญชีของบริษัทเป็นอย่างดี

 สำนักงานสอบบัญชี ดี ไอ เอ

(นางสุวิมล กฤตยาเกียรณ์)

ผู้สอบบัญชีรับอนุญาตเลขทะเบียน 2982

รายงานคณะกรรมการตรวจสอบ ประจำปี 2550

คณะกรรมการบริษัทมีมติแต่งตั้งคณะกรรมการตรวจสอบที่เป็นกรรมการอิสระและเป็นผู้ทรงคุณวุฒิด้านกฎหมาย
การเงิน และการบริหารองค์กร โดยมี นายอมรศักดิ์ นพรัมภา เป็นประธานกรรมการ นายเทพ
รุ่งธนาภิรมย์ และนายวีระศักดิ์ วหาวิศาล เป็นกรรมการ ในปี 2550
คณะกรรมการตรวจสอบได้มีการประชุมรวม 4 ครั้ง
เพื่อทำหน้าที่ดูแลการดำเนินกิจการงานธุรกรรมให้เป็นไปตามหลักเกณฑ์และแนวทางปฏิบัติของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยสรุปดังนี้

1.  แต่ละไตรมาส
    คณะกรรมการตรวจสอบได้ทบทวนรายงานทางการเงินโดยประชุมร่วมกับผู้สอบบัญชีภายนอกที่ได้รับอนุญาต
    และผู้ควบคุม-ระดับผู้บริหารสายงานการเงินของบริษัท เพื่อพิจารณาข้อสังเกตต่างๆ
    ที่อาจพบจากการสอบทานงบการเงิน

2.  ทบทวนรายการที่มีความขัดแย้งทางผลประโยชน์
    ให้มีความโปร่งใสและมีการเปิดเผยข้อมูลอย่างเพียงพอโดยให้ถือเป็นเกณฑ์การดำเนินกิจการ
    เพื่อให้มั่นใจได้ว่าหลักการปฏิบัติงานเป็นไปตามหลักการกำกับดูแลกิจการ

3.  สอบทานระบบการปฏิบัติงานตามข้อกำหนดของตลาดหลักทรัพย์แห่งประเทศไทย
    ตามระเบียบกฎหมายที่เกี่ยวข้องกับการดำเนินธุรกรรมต่างๆ

4.  พิจารณาระบบควบคุมภายใน ร่วมกับผู้ตรวจสอบภายใน
    ผ่านทางรายงานผลตรวจสอบที่ได้บรรจุไว้เป็นวาระการประชุมทุกครั้ง
    คณะกรรมการตรวจสอบได้ติดตามกรณีที่มีนัยสำคัญ
    และร่วมหารือเกี่ยวกับระบบการควบคุมภายในที่เหมาะสมเพื่อให้นำมาใช้ปฏิบัติงาน
    โดยคณะกรรมการตรวจสอบได้พิจารณาให้ความเห็นชอบตามแผนงานตรวจ
    และงบประมาณประจำปี 2551ของหน่วยงานตรวจสอบภายใน

5.  พิจารณาผลการปฏิบัติงานของผู้สอบบัญชีภายนอกในปีที่ผ่านมา และเสนอต่อคณะกรรมการบริษัท
    เพื่อพิจารณาแต่งตั้ง นางสุวิมล กฤตยาเกียรณ์ ผู้สอบบัญชีรับอนุญาต เลขที่ 2982 และ /
    หรือนางวิไลรัตน์ โรจน์นครินทร์ ผู้สอบบัญชีรับอนุญาต เลขที่ 3104 จากสำนักงานบัญชี ดี ไอ
    เอ เป็นผู้สอบบัญชีของบริษัท สำหรับรอบปี
    2551โดยจะขออนุมัติจากที่ประชุมสามัญประจำปีผู้ถือหุ้นในวันที่ 24 เมษายน 2551

  คณะกรรมการตรวจสอบได้ทบทวนการดำเนินงานหลักของบริษัทโดยพิจารณาร่วมกับผู้บริหารที่มีหน้าที่รับผิดชอบ
  ผู้ตรวจสอบบัญชีรับอนุญาตและผู้ตรวจสอบภายใน
  คณะกรรมการการตรวจสอบเห็นว่ากระบวนการจัดทำงบการเงินมีการเปิดเผยข้อมูลที่เหมาะสม
  และเพียงพอและได้จัดทำขึ้นตามหลักการบัญชีที่รับรองทั่วไป เชื่อถือได้
  โดยได้นำกระบวนการตรวจสอบภายในที่เหมาะสมมาพิจารณาร่วมด้วย

  ในนามคณะกรรมการตรวจสอบ

  (นายอมรศักดิ์ นพรัมภา)

  ประธานคณะกรรมการตรวจสอบ

  วันที่ 25 มกราคม 2551

รายงานความรับผิดชอบในการตรวจสอบงบการเงิน และการกำกับดูแลกิจการ

คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2550
ของบริษัท และงบการเงินรวม เพื่อให้มั่นใจว่าได้ปฏิบัติตามมาตรฐานบัญชี และตามประกาศของ
ก.ล.ต.ระบบบัญชีมีความชัดเจน มีการเปิดเผยข้อมูลอย่างเพียงพอและทันเวลา
การพิจารณางบทุกครั้งได้เชิญผู้สอบบัญชีภายนอกที่ได้รับอนุญาตร่วมประชุมด้วยเพื่อสอบทานในเรื่องรายการปรับปรุงบัญชีที่อาจมีผลกระทบต่องบการเงินอย่างมีนัยสำคัญ
ในเรื่องความถูกต้องครบถ้วนและความเพียงพอในการเปิดเผยข้อมูล เพื่อให้เป็นประโยชน์ต่อผู้ใช้งบ
หรือนักลงทุนในการตัดสินใจลงทุน

คณะกรรมการตรวจสอบได้สอบทานและกำกับดูแลกิจการให้มีการเปิดเผยข้อมูลอย่างโปร่งใส
และปฏิบัติตามกฎหมายที่เกี่ยวข้องตามประกาศของตลาดหลักทรัพย์แห่งประเทศไทย เช่น
การสอบทานรายการระหว่างกัน
โดยสอบทานรายการทางสำนักงานใหญ่ที่ประกอบธุรกิจเกี่ยวข้องกับบริษัทย่อย บริษัทร่วม
เพื่อให้มั่นใจได้ว่าบริษัทได้ดำเนินงานตามเงื่อนไขทางธุรกิจปกติ

คณะกรรมการตรวจสอบมีความเห็นว่า บริษัทมีกระบวนการจัดทำงบการเงิน
และระบบการกำกับดูแลกิจการที่โปร่งใส รวมทั้งการมีระบบควบคุมภายในที่สมดุลและเหมาะสม ทั้งนี้
ได้นำเสนอให้คณะกรรมการบริษัทรับทราบและมีความเห็นด้วยกับความเห็นของคณะกรรมการตรวจสอบเป็นที่เรียบร้อย